Κορίτσια στον Ήλιο

Το Κορίτσια στον ήλιο είναι μία αισθηματική ταινία ελληνικής παραγωγής του 1968 σε σκηνοθεσία του Βασίλη Γεωργιάδη και σενάριο Ιάκωβου Καμπανέλλη. Πρωταγωνιστούν οι Γιάννης Βόγλης, Άνν Λόνμπεργκ, Βαγγέλης Καζάν, Μιράντα Μυράτ και Κώστας Μπάκας.

Πλοκή 

Ένας βοσκός θέλει να δώσει μερικά αμύγδαλα σε μια όμορφη Αγγλίδα τουρίστρια. Αυτή παρεξηγεί την ενέργειά του, φοβάται και αρχίζει να τρέχει. Αυτός αρχίζει να τρέχει ξωπίσω της και σύντομα βρίσκεται στη φυλακή κατηγορούμενος για απόπειρα βιασμού. Μάταια τόσο η τουρίστρια όσο και ο βοσκός προσπαθούν να πείσουν τον ενωμοτάρχη ότι δεν συνέβη τίποτα απολύτως. Σύντομα, μια παράξενη ερωτική σχέση θα αναπτυχθεί μεταξύ τους, αφού κανείς από τους δύο δε μιλάει τη γλώσσα του άλλου. Μια σχέση που δεν φαίνεται να έχει κανένα μέλλον.

Διανομή 

 Γιάννης Βόγλης - βοσκός
 Αν Λόνμπεργκ - Άναμπελ Στόουν
 Κώστας Μπάκας - αστυνομικός
 Μιράντα Μυράτ - Φραγκοπούλου
 Βαγγέλης Καζάν - ρεσεψιονίστ
 Ελπίδα Μπραουδάκη - φίλη Άναμπελ
 Βαγγέλης Σάκαινας - Γιώργος

Παραγωγή και παραλειπόμενα 
Η ταινία γυρίστηκε στο Μπατσί της Άνδρου και στη Σαλαμίνα. Για τα πλάνα της Άνδρου, γράφει ο Μανώλης Κρανάκης:Σχεδόν βωβό, με μοναδικό ήχο αυτόν της φύσης και το αριστουργηματικού soundtrack του Σταύρου Ξαρχάκου, το «Κορίτσια στον Ηλιο» διαδραματίζεται στην τουριστική Ανδρο των τελών της δεκαετίας του 60, ακριβώς πάνω στην αυγή της δικτατορίας των συνταγματαρχών, εποχή που το ελληνικό σινεμά αναζητούσε την ελαφρότητα, τη φυγή, το εθνικό φρόνημα και την ορμή μιας νεότητας βγαλμένης από το ανώφελο των περιστάσεων.

Και αν το δεις λίγο στο «πιο καμμένο από τον ήλιο», η Αναμπελ είναι μια ελαφριά, σαν αεράκι στην ακρογιαλιά, πράξη αντίστασης καθώς ως «ξένη» προσπαθεί να καταλάβει τι είναι αυτό που της συμβαίνει - τυχερή όχι γιατί το καλοκαιρινό της διάλειμμα είναι καταδικασμένο να τελειώσει ώστε να έχει κάποιο νόημα, αλλά γιατί θα έχει για πάντα την Ανδρο να της θυμίζει πως στην Ελλάδα τα καλοκαιρινά «σ'αγαπώ» ξεκινάνε πάντα τόσο απλά όσο μια χούφτα αμύγδαλα. Αν και ήταν ασπρόμαυρη, υπάρχει ένα μικρό τμήμα της ταινίας με έγχρωμη προσθήκη αρχικού σταδίου και ελαφρώς έγχρωμη εικόνα με κοκκινωπή απόχρωση.

Ήταν η επίσημη ελληνική υποβολή για το Όσκαρ καλύτερης ξενόγλωσσης ταινίας 1969.

Συνολικά έφτασε τα 186.109 εισιτήρια, κατακτώντας την 38η θέση ανάμεσα σε 99 ταινίες της ίδιας σεζόν. 

Θρυλική έχει μείνει η ατάκα της ταινίας «Στάσου, μύγδαλα!»,  την οποία λέει ο βοσκός κυνηγώντας την τουρίστρια για να της προσφέρει μύγδαλα.

Ο γιος του πρωταγωνιστή θυμάται την προβολή της ταινίας σε κινηματογράφο της Γλυφάδας. Στη σκηνή όπου ο βοσκός μπαίνει στη φυλακή, οι θεατές άρχισαν να γελούν. Τότε, ο μικρός Βόγλης σηκώθηκε επάνω και φώναξε: "Τι γελάτε ρε! Ο πατέρας μου είναι στη φυλακή κι εσείς γελάτε;"

Πρώτες προβολές 
16 Σεπτεμβρίου 1968 (Θεσσαλονίκη)
15 Ιανουαρίου 1972 (Ιαπωνία)

Βραβεία και διακρίσεις 

4 βραβεία στο Φεστιβάλ Κινηματογράφου Θεσσαλονίκης 1968 (καλύτερης καλλιτεχνικής ταινίας, μουσικής, β' ανδρικού ρόλου και ειδική μνεία β' ανδρικού ρόλου). 
Υποψήφια για χρυσή σφαίρα καλύτερης ξένης ταινίας 1969.

Παραπομπές

Εξωτερικοί σύνδεσμοι 
 Κορίτσια στον ήλιο στην Ταινιοθήκη της Ελλάδος
 Κορίτσια στον ήλιο στο Cine.gr

Ελληνικές ταινίες
Ταινίες του 1969
Ελληνόφωνες ταινίες
Αγγλόφωνες ταινίες
Ελληνικές αισθηματικές δραματικές ταινίες
Ηθογραφικές ταινίες
Ταινίες σε σκηνοθεσία Βασίλη Γεωργιάδη
Ταινίες σε σενάριο Ιάκωβου Καμπανέλλη
Ταινίες με μουσική σύνθεση Σταύρου Ξαρχάκου
Βραβείο Καλύτερης Ταινίας στο Φεστιβάλ Κινηματογράφου Θεσσαλονίκης
Ταινίες γυρισμένες στην Ελλάδα
Ταινίες σε παραγωγή Κλέαρχου Κονιτσιώτη
Ελληνικές ασπρόμαυρες ταινίες
Βοσκοί στη μυθοπλασία